CELEX: 32020D1802
Language: lt
Date: 1606435200000
Title: Komisijos sprendimas (ES) 2020/1802 2020 m. lapkričio 27 d. kuriuo iš dalies keičiamas naudojimo vadovas, kuriame išdėstomi veiksmai, reikalingi siekiant dalyvauti Bendrijos aplinkosaugos vadybos ir audito sistemoje (EMAS) pagal Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo (pranešta dokumentu Nr. C(2020) 8151) (Tekstas svarbus EEE)

2020 12 1   
               
               
                  LT
               
               
                  Europos Sąjungos oficialusis leidinys
               
               
                  L 402/51
               
            
         KOMISIJOS SPRENDIMAS (ES) 2020/1802
         2020 m. lapkričio 27 d.
         kuriuo iš dalies keičiamas naudojimo vadovas, kuriame išdėstomi veiksmai, reikalingi siekiant dalyvauti Bendrijos aplinkosaugos vadybos ir audito sistemoje (EMAS) pagal Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo
         
            
               (pranešta dokumentu Nr. C(2020) 8151)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinantį Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB (1), ypač į jo 46 straipsnio 5 dalį,
         kadangi:
         
                     (1)
                  
                  
                     2017 m. gruodžio 6 d. Komisijos sprendimo (ES) 2017/2285, kuriuo iš dalies keičiamas naudojimo vadovas, kuriame išdėstomi veiksmai, reikalingi siekiant dalyvauti Bendrijos aplinkosaugos vadybos ir audito sistemoje (EMAS) pagal Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo (2) I priedo 2.4.3 skirsnyje nustatomi keliose vietose veikiančioms organizacijoms vertinti skirtos imties sudarymo metodikos taikymo reikalavimai;
                  
               
                     (2)
                  
                  
                     Sprendimo (ES) 2017/2285 I priede pateikto naudojimo vadovo 2.4.3.3 skirsnio a punkte nustatyti sektoriai, kuriuose vertinant keliose vietose veikiančias organizacijas leidžiama taikyti imties sudarymo metodiką (9 lentelė);
                  
               
                     (3)
                  
                  
                     naudojimo vadovo 2.4.3.3 skirsnio b punkte nustatyti sektoriai, kuriuose imties sudarymo metodiką, skirtą keliose vietose veikiančioms organizacijoms vertinti, galima leisti taikyti įgyvendinant bandomuosius projektus (10 lentelė), ir nurodoma, kad baigus įgyvendinti bandomąjį projektą EMAS komitetas, remdamasis to projekto vertinimu, gali rekomenduoti sektorių įtraukti į sektorių, kuriuose leidžiama taikyti imties sudarymo metodiką, sąrašą (9 lentelė);
                  
               
                     (4)
                  
                  
                     Vokietijoje 10 lentelėje nurodytuose sektoriuose įgyvendinti du bandomieji projektai: vienas – mažmeninės prekybos sektoriuje (NACE kodas – 47.1), o kitas – stacionarinės globos veiklos (NACE kodas – 87) bei nesusijusio su apgyvendinimu socialinio darbo veiklos (NACE kodas – 88) sektoriuose. Šių bandomųjų projekto vertinimas buvo pateiktas EMAS komitetui;
                  
               
                     (5)
                  
                  
                     remdamasis bandomųjų projektų vertinimu, EMAS komitetas rekomendavo šiuos sektorius įtraukti į sektorių, kuriuose vertinant keliose vietose veikiančias organizacijas leidžiama taikyti imties sudarymo metodiką, sąrašą (9 lentelė),
                  
               PRIĖMĖ ŠĮ SPRENDIMĄ:
         
            1 straipsnis
            Sektoriuose, kurių NACE kodai – 47.1, 87 ir 88, leidžiama vertinant keliose vietose veikiančias organizacijas taikyti imties sudarymo metodiką. Todėl šie sektoriai perkeliami iš I priede pateikto naudojimo vadovo 10 lentelės į 9 lentelę.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. lapkričio 27 d.
            
               
                  Komisijos vardu
               
               Virginijus SINKEVIČIUS
               
                  Komisijos narys
               
            
         
         
            (1)  OL L 342, 2009 12 22, p. 1.
         
            (2)  OL L 328, 2017 12 12, p. 38.